এ দিন দুর্গাপুর শিল্পাঞ্চলের কয়েকটি জায়গায় কিছু দোকানপাট বন্ধ ছিল। তবে স্কুল-কলেজ, অফিস, কল-কারখানায় হাজিরা ছিল স্বাভাবিক। কম বাস রাস্তায় নামায় বিপাকে পড়েছেন যাত্রীরা। এ ছাড়া, মায়াবাজারের কাছে আসানসোল-হাওড়া অগ্নিবীণা এক্সপ্রেসকে আটকে দেন সিপিএম কর্মী-সমর্থকেরা। পুলিশ ও রেল পুলিশ তাঁদের সরিয়ে দেয়। কয়েক মিনিট পরে ট্রেন চালু হয়। এ দিকে, দুর্গাপুর স্টেশনে সিপিএমের বন্‌ধ সমর্থনকারীদের সঙ্গে পুলিশের ধস্তাধস্তি হয়। জোর করে স্টেশনে ঢুকে রেল অবরোধের চেষ্টা করেন তাঁরা। এ দিন মোট ১৬৪ জন সিপিএমের কর্মী-সমর্থককে গ্রেফতার করে পুলিশ। তবে কয়েক ঘণ্টা পরে জামিনে তাঁদের ছেড়ে দেওয়া হয়। কংগ্রেসের পক্ষ থেকেও সিটি সেন্টার-সহ দুর্গাপুর শহরের বিভিন্ন পেট্রল পাম্পে বিক্ষোভ দেখানো হয়। পানাগড় বাজারে জাতীয় সড়ক অবরোধ করা হয়। কংগ্রেসের জেলা সভাপতি দেবেশ চক্রবর্তীর দাবি, ‘‘সাধারণ মানুষ স্বতঃস্ফুর্তভাবে বন্‌ধে সামিল হয়েছেন।’’